Il-membri tal-Kunsill ta' Stabbilizzazzjoni u ta' Assoċjazzjoni (Kunsill SA), imlaqqgħin fi Brussell, irrieżaminaw il-progress tal-Kosovo fil-perkors Ewropew tiegħu wara l-pubblikazzjoni tar-Rapport tal-2021 tal-Kummissjoni Ewropea dwar il-Kosovo. Il-partijiet iddiskutew l-aħħar żviluppi relatati mal-issodisfar tal-kriterji politiċi, kif ukoll is-sitwazzjoni attwali fir-rigward tal-kriterji ekonomiċi, il-kooperazzjoni finanzjarja u l-implimentazzjoni tal-Ftehim ta' Stabbilizzazzjoni u Assoċjazzjoni. Il-partijiet laqgħu l-impenn imġedded tal-Kosovo għall-perkors Ewropew tiegħu. Huma qablu dwar il-ħtieġa li jitkomplew ir-riformi, inkluż permezz tal-implimentazzjoni tat-tieni fażi tal-Aġenda Ewropea għar-Riforma, u abbażi tal-kisbiet tal-Kosovo sal-lum. Dan jeħtieġ fokus akbar mill-atturi politiċi kollha, it-tisħiħ tal-kapaċitajiet amministrattivi u struttura effettiva ta' koordinazzjoni fi ħdan l-istituzzjonijiet tal-Kosovo. Il-partijiet tennew l-importanza tal-liberalizzazzjoni tal-viża għaċ-ċittadini tal-Kosovo. Id-deċiżjoni dwar il-proposta għadha qed tiġi kkunsidrata fil-Kunsill. Il-partijiet ħadu nota wkoll tal-iżviluppi pożittivi fit-tkabbir ekonomiku tal-Kosovo, fid-dawl tal-projezzjonijiet reċenti ta' 9.9% għall-2021 mill-istituzzjonijiet tal-Kosovo. Il-partijiet iddiskutew il-prijoritajiet ta' riforma fl-oqsma fundamentali, u ħadu nota tal-impenn tal-gvern li jsaħħaħ l-istat tad-dritt, il-ġlieda kontra l-korruzzjoni u l-kriminalità organizzata, ir-rispett għad-drittijiet fundamentali; ir-riforma tal-amministrazzjoni pubblika; l-iżvilupp ekonomiku; kif ukoll l-edukazzjoni u l-impjiegi. Rigward l-Awli Speċjalizzati, il-partijiet apprezzaw il-kooperazzjoni li ntweriet mill-awtoritajiet tal-Kosovo. Il-partijiet qablu dwar il-ħtieġa għal impenn kontinwu mill-Kosovo, f'konformità sħiħa mal-qafas legali tiegħu stess u mal-obbligi internazzjonali tiegħu, bi sforzi ġenwini biex jiġu garantiti l-istat tad-dritt, il-libertajiet fundamentali, il-ġustizzja u ħidma fuq ir-rikonċiljazzjoni. Il-laqgħa ssottolinjat l-importanza ta' impenn kostruttiv fid-Djalogu ffaċilitat mill-UE biex jiġi nnegozjat u jinkiseb ftehim ta' normalizzazzjoni komprensiv u legalment vinkolanti mas-Serbja. Dan huwa kruċjali sabiex il-Kosovo u s-Serbja javvanzaw fil-perkorsi Ewropej rispettivi tagħhom. Il-ftehimiet kollha tal-passat jeħtieġ li jiġu rispettati u implimentati b'mod sħiħ. Il-partijiet qablu dwar l-importanza tal-parteċipazzjoni attiva u kostruttiva tal-Kosovo fil-mekkaniżmi ta' kooperazzjoni reġjonali, b'mod partikolari s-Suq Reġjonali Komuni u l-Aġenda Ekoloġika għall-Balkani tal-Punent kif approvati fis-Summit ta' Sofija tal-2020, u li l-Kosovo jisfrutta bis-sħiħ il-Pjan Ekonomiku u ta' Investiment, li ser isaħħaħ l-iżvilupp fit-tul, l-irkupru sostenibbli, ir-reżiljenza tas-saħħa u t-tranżizzjoni ekoloġika u diġitali tar-reġjun, u jgħinu javvanza fil-perkors Ewropew. Il-Kosovo għarraf l-intenzjoni tiegħu li japplika għas-sħubija. Il-laqgħa kienet ippreseduta mill-Prim Ministru tal-Kosovo, is-Sur Albin Kurti. Id-delegazzjoni tal-Kosovo inkludiet il-Viċi Prim Ministru Besnik Bislimi u l-Ministru Donika Gervalla, il-Ministru Hekuran Murati, il-Ministru Xhelal Svecla, il-Ministru Liburn Aliu, u l-Viċi Ministru Nita Shala. Id-delegazzjoni tal-UE kienet immexxija mir-Rappreżentant Għoli għall-Affarijiet Barranin u l-Politika ta' Sigurtà, is-Sur Josep Borrell, u inkludiet il-Kummissarju għall-Politika tal-Viċinat u n-Negozjati għat-Tkabbir, is-Sur Olivér Várhelyi, li rrappreżenta lill-Kummissjoni Ewropea. * Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo. Ara l-paġna tal-laqgħa